Diari Oficial de la Generalitat Valenciana


Sumari del DOGV 9938, del 17-09-2024 (2024/9267)

ORDE 7/2024, d'11 de setembre, de la Conselleria d'Agricultura, Aigua, Ramaderia i Pesca, per la qual s'establixen les bases reguladores de les ajudes a la ramaderia ecològica en pràctiques extensives en la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/09/11/7/dof/vci/html**

### Dades del document

Número de DOGV
:   9938

Data del DOGV
:   17-09-2024

Secció del DOGV
:   I. DISPOSICIONS GENERALS

Número del document
:   2024/9267

CVE
:   WBZR-F-3902-3401

Data del document
:   11-09-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Anàlisi jurídica

 Descriptors 

:   * ajuda pública
    * ramat

Índex

Article únic. Objecte i finançament.

Disposició addicional única. Clàusula de no-incidència pressupostària.

Disposició derogatòria única. Derogació normativa.

Disposicions finals

Primera. Disposicions aplicable i desplegament.

Segona. Entrada en vigor.

Annex. Bases reguladores per a la concessió d’ajudes a la ramaderia ecològica en pràctiques extensives a la Comunitat Valenciana.

Primera. Objecte.

Segona. Persones beneficiàries i obligacions.

Tercera. Quantia de les ajudes.

Quarta. Òrgans competents per a la tramitació.

Quinta. Òrgans competents per a la resolució.

Sexta. Presentació de sol·licituds.

Sèptima. Instrucció del procediment de concessió.

Octava. Procediment de concessió. Justificació i pagament de l’ajuda.

Novena. Modificació de la resolució, reintegrament i sancions.

Dècima. Controls i seguiment.

Onzena. Concurrència i compatibilitat amb altres subvencions.

Dotzena. Normativa aplicable.

Tretzena. Protecció de dades de caràcter personal.

Catorzena. Transparència, subministrament d’informació i dades obertes.

Quinzena. Informació i publicitat.

PREÀMBUL

I

La ramaderia extensiva és un sistema de producció sostenible i respectuós amb el medi ambient que afavorix el desenrotllament de les zones rurals, en el qual es fomenta l’aplicació de tècniques de producció amb races adaptades al territori, compatibles amb la protecció i millora del medi natural, el paisatge, els recursos naturals, el sòl i la diversitat biològica.

La producció ecològica, com a sistema de gestió agrícola i/o ramadera i de producció d’aliments, combina les millors pràctiques en matèria de medi ambient i clima, un nivell de biodiversitat elevat, la conservació dels recursos naturals i l’aplicació de normes exigents sobre benestar animal i sobre producció que responen a la demanda, expressada per un nombre creixent de consumidors, de productes obtinguts a partir de substàncies i processos naturals. Així doncs, exercix un paper social doble: d’una banda, proveïx un mercat específic que respon a la demanda de productes ecològics per part dels consumidors i, d’una altra, proporciona al públic béns que contribuïxen a la protecció del medi ambient, al benestar animal i al desenrotllament rural.

Malgrat les bondats que presenta este sistema de producció, el compliment dels requisits exigents que establix la normativa sobre ramaderia ecològica i el declivi progressiu de la ramaderia extensiva fa necessari fer costat a este sector.

Així, mitjançant l’Orde 20/2021, de 7 d’octubre, de la consellera d’Agricultura, Desenrotllament Rural, Emergència Climàtica i Transició Ecològica, es van aprovar les bases reguladores de les subvencions destinades a la ramaderia ecològica en pràctiques extensives a la Comunitat Valenciana.

Esta orde ha demostrat ser un instrument eficaç per a potenciar el manteniment de la ramaderia ecològica en pràctiques extensives a la Comunitat Valenciana.

II

L’Orde 20/2021 es va aprovar d’acord amb la modificació operada en el seu moment pel Decret llei 6/2021, d’1 d’abril, del Consell, a l’article 160 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, que va eliminar la consideració de disposició de caràcter general de les ordes de bases reguladores de subvencions.

A conseqüència d’haver-se adoptat en aquell moment en l’Orde 20/2021 les bases reguladores com a acte administratiu múltiple; sense vocació de permanència i vinculat a la duració determinada del Pla estratègic de subvencions de la Conselleria d’Agricultura, Desenrotllament Rural, Emergència Climàtica i Transició Ecològica per als exercicis 2021-2023, ha expirat el seu termini de vigència.

D’altra banda, l’1 de gener de 2022 va entrar en aplicació el Reglament (UE) 2018/848, del Parlament Europeu i del Consell, de 30 de maig de 2018, sobre producció ecològica i etiquetatge dels productes ecològics i pel qual es deroga el Reglament (CE) núm. 834/2007, del Consell. Este reglament regula, entre altres conceptes, els requisits que ha de complir la ramaderia per a ser certificada com a ecològica.

Des de la Direcció General de l’Aigua i Desenrotllament Rural, entre les competències de la qual figuren l’impuls de polítiques de desenrotllament rural, el foment de la producció ecològica, de nous models productius i sostenibles, de la competitivitat, de l’eficiència i de l’economia sostenible de les empreses agroalimentàries, es considera convenient mantindre el suport a la ramaderia ecològica en pràctiques extensives. D’esta manera, es potencia la producció, transformació i consum dels productes ramaders ecològics, la qual cosa suposa un instrument a favor de la competitivitat en el sector agrari i oferix als consumidors, a través d’un del sistema de control i certificació, una garantia objectiva de la presència d’una sèrie d’atributs de valor en el producte. Així mateix, s’afavorix la ramaderia extensiva, en la qual s’utilitzen races adaptades al territori i s’apliquen tècniques de producció compatibles amb la protecció i millora del paisatge, els recursos naturals, el sòl i la diversitat biològica.

Tot això, en consonància amb el que establix la Llei 5/2023, de 13 d’abril, de la Generalitat, integral de mesures contra el despoblament i per l’equitat territorial a la Comunitat Valenciana.

III

La present orde, dotada amb fons propis de la Generalitat, aprova el règim d’ajudes dirigit a les persones i empreses ramaderes que operen d’acord amb el Reglament (UE) 2018/848, del Parlament Europeu i del Consell, de 30 de maig, i realitzen pràctiques extensives en les seues explotacions.

En el present règim d’ajudes, resulta aplicable a les empreses dedicades a la producció primària de productes agrícoles el Reglament (UE) núm. 1408/2013, de la Comissió, de 18 de desembre de 2013, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola (DOUE L352, de 24.12.2013), modificat pel Reglament (UE) núm. 2019/316, de la Comissió, de 21 de febrer de 2019; pel Reglament (UE) núm. 2022/2046, de la Comissió, de 24 d’octubre de 2022, i pel Reglament (UE) núm. 2023/2391, de la Comissió, de 4 d’octubre de 2023.

La present orde s’adequa als principis de bona regulació, d’acord amb l’article 129 de la Llei 39/2015, d’1 d’octubre, del procediment administratiu comú de les administracions públiques. La iniciativa normativa està justificada per raons d’interés general i és l’instrument més adequat per a garantir la consecució de les finalitats que s’han exposat anteriorment, d’acord amb els principis de necessitat i eficàcia. A més, conté la regulació imprescindible per a atendre la necessitat que cal cobrir amb la norma i és coherent amb la resta de l’ordenament jurídic nacional i de la Unió Europea, segons els principis de proporcionalitat i seguretat jurídica.

En aplicació del principi de transparència, es possibilitarà l’accés senzill, universal i actualitzat a la present norma, en els termes establits en l’article 7 de la Llei 19/2013, de 9 de desembre, de transparència, accés a la informació pública i bon govern. Així mateix, en la seua aplicació, s’evitaran càrregues administratives innecessàries i es racionalitzarà la gestió dels recursos públics, en compliment del principi d’eficiència de les administracions públiques.

Com a expressió del principi de planificació normativa en l’àmbit de les subvencions, les bases presents, de conformitat amb l’article 164.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i de l’article 8.1 de la Llei 38/2003, de 17 de novembre, general de subvencions, s’integren en el Pla estratègic de subvencions 2024-2026 de la Conselleria d’Agricultura, Ramaderia i Pesca i els seus organismes públics, aprovat per la Resolució de 5 d’abril de 2024, del conseller d’Agricultura, Ramaderia i Pesca (DOGV 9826, 11.04.2024).

IV

Per tot això, en virtut de les facultats que em conferix l’article 28.e de la Llei 5/1983, de 30 de desembre, del Consell, i els articles 160.2.b i 165.2 de la Llei 1/2015; en atenció a l’exposat en el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i en el Decret 81/2024, de 12 de juliol, del Consell, pel qual establix l’estructura orgànica bàsica de la Presidència i de les conselleries de la Generalitat; després de la realització del tràmit d’audiència i informació pública; recaptats els informes preceptius de l’Advocacia General i de la Intervenció; a proposta de la Direcció General de l’Aigua i Desenrotllament Rural,

ORDENE

*Article únic. Objecte i finançament*

1. Esta orde té per objecte l’aprovació de les bases reguladores per a la concessió i el pagament d’ajudes a la ramaderia ecològica en pràctiques extensives a la Comunitat Valenciana que arreplega l’annex d’esta orde.

2. Estes subvencions són finançades exclusivament amb fons de la hisenda pública valenciana.

DISPOSICIÓ ADDICIONAL

*Única. Clàusula de no-incidència pressupostària*

L’aprovació d’estes bases no implica, per si mateixa, obligacions econòmiques directes en els pressupostos de la Generalitat, sense perjuí de les possibles convocatòries que puguen efectuar-se segons la consignació pressupostària que s’establisca en l’exercici corresponent.

DISPOSICIÓ DEROGATÒRIA

*Única. Derogació normativa*

Queden derogades totes les disposicions d’igual o inferior rang que s’oposen al que disposa esta orde.

DISPOSICIONS FINALS

*Primera. Disposicions aplicables i desplegament*

Es faculta la persona titular de la direcció general amb competències en matèria de producció ecològica per a dictar totes les instruccions de caràcter intern i organitzatiu que siguen necessàries per a l’aplicació i el desplegament d’esta orde i de les corresponents convocatòries.

*Segona. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

ANNEX

*Bases reguladores per a la concessió d’ajudes a la ramaderia ecològica*

*en pràctiques extensives a la Comunitat Valenciana*

*Primera. Objecte*

L’objecte de la present subvenció és cobrir parcialment els gastos derivats del manteniment d’explotacions ramaderes ecològiques certificades que realitzen pràctiques extensives en l’àmbit de la Comunitat Valenciana, en el programa de la qualitat dels aliments regulat en el Reglament (UE) 2018/848, del Parlament Europeu i del Consell, de 30 de maig de 2018, sobre producció ecològica i etiquetatge dels productes ecològics, i pel qual es deroga el Reglament (CE) 834/2007, del Consell.

*Segona. Persones beneficiàries i obligacions*

1. Podran ser beneficiàries de l’ajuda establida en la present orde les persones físiques o jurídiques titulars d’una explotació ramadera que, a la data de finalització del termini de presentació de les sol·licituds d’ajuda en la convocatòria corresponent, estiguen inscrites en el Registre d’operadors titulars d’explotacions agropecuàries (Registre de productors), d’acord amb la normativa que regule la producció i l’etiquetatge dels productes ecològics, i del Comité d’Agricultura Ecològica de la Comunitat Valenciana (CAECV) i realitzen pràctiques extensives en la seua explotació. Per a fer-ho:

a) La seua explotació haurà d’estar inscrita en el Registre d’explotacions ramaderes (REGA) de la Comunitat Valenciana en alguna de les següents espècies en règim extensiu: boví, oví, caprí, equí o apícola.

b) Hauran de tindre l’explotació ramadera inscrita i no tindre retirada definitivament la certificació en el Registre d’operadors titulars d’explotacions agropecuàries (Registre de productors), d’acord amb el que es disposa en la normativa sobre producció i etiquetatge dels productes ecològics i del Comité d’Agricultura Ecològica de la Comunitat Valenciana (CAECV).

c) Quan així es dispose en la corresponent convocatòria, haurà d’acreditar-se que, durant els 12 mesos anteriors a la presentació de la sol·licitud d’ajudes, almenys un 20 % de la producció de l’explotació s’ha comercialitzat amb la qualificació ecològica. A este efecte la persona sol·licitant podrà aportar declaració responsable expressiva d’esta circumstància, haurà de disposar de la documentació que així ho acredite, la qual haurà de posar-se a la disposició de l’Administració en el cas de ser-li requerida.

2. Amb caràcter general, les persones beneficiàries de les ajudes hauran de complir les obligacions següents:

a) Mantindre la seua explotació amb certificació ecològica i amb pràctiques extensives almenys durant 1 any des de la data de resolució de concessió

b) Acreditar la seua identitat i, abans de dictar-se la proposta de resolució de concessió i pagament, trobar-se al corrent en el compliment de les seues obligacions tributàries i davant de la Seguretat Social.

c) Sotmetre’s a les actuacions de comprovació, que efectuarà l’òrgan concedent, així com a qualssevol altres actuacions de comprovació i control financer que corresponen a la Intervenció General en relació amb les subvencions i ajudes concedides i a les que preveu la legislació del Tribunal de Comptes, per a la qual cosa aportarà tota la informació que li siga requerida en l’exercici d’estes actuacions.

d) Aportar declaració responsable de no concurrència de cap de les circumstàncies que es preveuen en els punts 2 i 3 de l’article 13 de la Llei 38/2003, general de subvencions, incloent-hi la inexistència d’obligacions de reintegrament d’altres subvencions o ajudes, o, si és el cas, el fidel compliment de les seues obligacions de reintegrament d’altres subvencions o ajudes, d’acord amb els termes que establix l’article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i comprometre’s a complir este requisit durant el temps inherent a l’exercici del dret de cobrament de la subvenció.

e) Comunicar a l’òrgan concedent, en la sol·licitud de subvenció, així com en qualsevol moment de la vigència de l’expedient, la sol·licitud o obtenció d’altres ajudes per a la mateixa finalitat concedides per altres administracions o ens públics, així com la modificació de les circumstàncies que hagen fonamentat la concessió de la subvenció en els termes d’esta orde. Esta comunicació haurà d’efectuar-se tan prompte com es conega la situació i, en tot cas, amb anterioritat a l’abonament de l’ajuda.

f) Presentar una declaració responsable de les ajudes *de minimis*  concedides a la persona sol·licitant durant l’exercici fiscal en curs i els dos exercicis fiscals anteriors, amb la indicació de l’import, l’organisme concedent, la data de concessió i el règim d’ajudes en què s’emparen. Si és el cas, presentar una declaració responsable de no haver rebut cap ajuda *de minimis*.

g) Acreditar, mitjançant una declaració responsable, el compliment de la normativa sobre integració laboral de persones amb discapacitat aplicable a les persones beneficiàries de subvencions de la Generalitat o, si és el cas, l’exempció d’esta obligació.

h) Procedir al reintegrament dels fons percebuts quan pertoque de conformitat amb el que establixen els articles 36, 37 i 40 de la Llei 38/2003, de 17 de novembre, general de subvencions.

i) Qualsevol altra que corresponga legalment com a persona beneficiària de subvencions públiques.

3. L’incompliment de les obligacions anteriors donarà lloc a l’exigència de les responsabilitats que corresponguen d’acord amb la legislació vigent.

*Tercera. Quantia de les ajudes*

1. L’import subvencionable serà de 150 euros per unitat de bestiar gros (UBG) equivalent, calculat mitjançant l’aplicació dels índexs de conversió establits en este apartat per cada unitat d’animal reproductor o buc. Les unitats de bestiar gros (UBG) equivalents, computables a l’efecte de les presents ajudes, seran les que resulten de l’aplicació dels següents índexs de conversió:

a) Boví, equí: 1 UBG per animal reproductor.

b) Oví, caprí, o bucs: 0,15 UBG per animal reproductor o buc.

2. La quantia de l’ajuda atorgable per persona beneficiària no podrà superar l’import de 5.000 euros anuals.

3. Respecte als imports totals de les ajudes *de minimis*, caldrà ajustar-se al que disposa la base onzena.

*Quarta. Òrgans competents per a la tramitació*

1. La realització de les convocatòries anuals de l’ajuda regulada en estes bases correspon a la persona titular de la direcció general amb competències en matèria de producció ecològica, per delegació de la persona titular de la conselleria amb competències en matèria d’agricultura.

2. L’ordenació i instrucció dels expedients correspon a la direcció general amb competències en matèria de producció ecològica, a través del servici de la referida direcció general competent en esta matèria. L’òrgan instructor realitzarà d’ofici totes les actuacions que estime necessàries per a la determinació, el coneixement i la comprovació de les dades en virtut de les quals ha de formular-se la proposta de resolució.

3. D’acord amb l’article 22 de la Llei 38/2003, de 17 de novembre, general de subvencions, es constituirà un òrgan col·legiat, que serà el responsable de realitzar l’estudi, la valoració i la consideració de beneficiàries de les sol·licituds de subvenció.

L’òrgan col·legiat es constituirà com a comissió de valoració i estarà integrat per:

a) Presidència: la persona titular del servici amb competències en matèria de producció ecològica.

b) Vocals: dos persones integrants d’este servici i exercirà les funcions de secretaria una d’estes.

La persona titular de la direcció general amb competències en producció ecològica designarà els vocals de la comissió de valoració, procurant que existisca una presència paritària de dones i hòmens en atenció al que es disposa en l’article 10 de la Llei 9/2003, de 2 d’abril, de la Generalitat, per a la igualtat entre dones i hòmens.

*Quinta. Òrgans competents per a la resolució*

L’òrgan competent per a la resolució del procediment serà la persona titular de la direcció general amb competències en matèria de producció ecològica, per delegació de la persona titular de la conselleria amb competències en agricultura. Esta delegació inclou així mateix la corresponent a la resolució de recursos de reposició eventuals interposats contra la resolució del procediment.

*Sexta. Presentació de sol·licituds*

1. Les persones interessades que reunisquen els requisits previstos per a ser beneficiàries en estes bases reguladores han de presentar les sol·licituds per mitjà del model normalitzat que es publicarà en la seu electrònica de la Generalitat, en el termini i la forma que es determinen en la convocatòria corresponent, que serà publicada en el *Diari Oficial de la Generalitat Valenciana*.

2. Les sol·licituds de subvenció s’han de dirigir a la direcció general competent en matèria de producció ecològica.

3. Respecte de la presentació de les sol·licituds, i pel que fa a l’obligació de comunicar-se electrònicament amb l’Administració, caldrà ajustar-se al que disposa l’article 14 de la Llei 39/2015, d’1 d’octubre, del procediment administratiu comú.

*Sèptima. Instrucció del procediment de concessió*

1. L’òrgan instructor examinarà les sol·licituds quant a la conformitat amb esta orde i la resta de normativa aplicable.

2. En el cas que la sol·licitud no reunisca els requisits exigits o la documentació presentada no siga la preceptiva, es requerirà per escrit a la persona sol·licitant que, en un termini de 10 dies, esmene o presente la documentació d’acord amb el que s’ha demanat, amb la indicació expressa que, si així no ho fa, es considerarà que ha desistit de la seua sol·licitud de subvenció, prèvia resolució, segons el que preveu l’article 68 de la Llei 39/2015, d’1 d’octubre, del procediment administratiu comú de les administracions públiques.

3. L’òrgan instructor podrà requerir a la persona sol·licitant informació complementària i dur a terme les actuacions que considere necessàries per a determinar i comprovar dades; tot això, a l’efecte d’una tramitació adequada del procediment fins que es resolga.

4. Una vegada l’òrgan instructor haja comprovat que les sol·licituds reunixen els requisits dels apartats anteriors, la comissió de valoració avaluarà les sol·licituds i elaborarà la proposta de resolució de concessió i pagament. L’òrgan instructor elevarà esta proposta a l’òrgan competent per a la seua resolució.

*Octava. Procediment de concessió. Justificació i pagament de l’ajuda*

1. Mitjançant la corresponent convocatòria s’establirà el termini per a la presentació de les sol·licituds d’ajuda, la línia i la dotació pressupostària assignada a esta convocatòria.

2. El procediment de concessió d’estes ajudes serà el de concurrència competitiva. La concessió de les ajudes s’atorgarà a totes les persones sol·licitants que formulen la seua sol·licitud dins del termini i acrediten el degut compliment de tots els requisits, amb el límit fixat en cada cas pel crèdit disponible.

En el cas que no hi haja crèdit suficient per a atendre tot el gasto considerat subvencionable, es procedirà al prorrateig del crèdit disponible, per a la qual cosa es farà una ponderació entre els beneficiaris que complisquen els requisits indicats en el paràgraf anterior, de conformitat amb la quantia de l’ajuda que s’atorgaria a cada un d’estos en cas de no existir la insuficiència de crèdit anteriorment mencionada.

3. A fi de procedir al pagament de la subvenció, l’òrgan instructor comprovarà prèviament la justificació adequada de la concurrència en el sol·licitant de la situació objecte de l’ajuda, d’acord amb el que s’establix en l’article 30.7 de la Llei general de subvencions, i el compliment de totes les obligacions que es deriven de l’aplicació d’esta orde.

4. El nombre de caps/bucs per al càlcul de les unitats de bestiar gros (UBG) de cada un dels beneficiaris es basarà en les dades proporcionades per una certificació emesa pel CAECV, que indicarà operadors i censos en data de presentació de sol·licituds, la qual serà remesa pels beneficiaris a l’òrgan gestor de les ajudes.

5. Quan la convocatòria corresponent ho establisca, l’òrgan gestor de les ajudes comprovarà, abans de l’emissió de la resolució de concessió i pagament de l’ajuda, que en l’expedient consta declaració responsable expressant que, durant els 12 mesos anteriors a la presentació de la sol·licitud, la comercialització d’almenys el 20 % de la seua producció com a ecològica. L’administració podrà requerir, si ho estima necessari, documentació aclaridora per a verificar el contingut de la declaració.

6. La proposta de la concessió i pagament de les sol·licituds presentades l’efectuarà l’òrgan instructor a l’òrgan competent per a la resolució, una vegada vist l’informe elaborat per la comissió de valoració.

7. Les sol·licituds d’ajuda es resoldran per la persona titular de la direcció general competent en matèria de producció ecològica, conforme a l’assenyalat en la base quinta.

8. El termini màxim de resolució i notificació s’establix en sis mesos, comptats des de la data d’inici del termini de presentació de sol·licituds. La falta de resolució en termini tindrà efectes desestimatoris en els termes que preveu l’article 25 de la Llei 39/2015, d’1 d’octubre, del procediment administratiu comú de les administracions públiques, així com l’article 55 de la Llei 9/2001, de 27 de desembre, de mesures fiscals, gestió administrativa i financera, i d’organització de la Generalitat Valenciana.

9. La resolució serà motivada d’acord amb el que preveu esta orde i contindrà la informació següent: l’import subvencionable, la quantia de l’ajuda concedida, així com el caràcter *de minimis*, fent referència expressa al títol i a la publicació del Reglament en el DOUE.

*Novena. Modificació de la resolució, reintegrament i sancions*

1. Tota alteració de les condicions que s’han tingut en compte per a la concessió de la subvenció, així com l’obtenció d’altres subvencions i ajudes concedides per qualsevol altra entitat pública o privada, s’ha de notificar i justificar per escrit a la direcció general amb competència en matèria de producció ecològica, i podrà donar lloc a la modificació de la resolució de concessió de la subvenció, sempre que se salvaguarden els requisits mínims establits en esta orde i la finalitat per a la qual es va concedir l’ajuda.

A este efecte, la persona titular de la direcció general amb competències en matèria de producció ecològica, per delegació de la persona titular de la conselleria amb competències en agricultura, procedirà a la corresponent modificació de la resolució de concessió, ateses les circumstàncies concurrents en cada cas, iniciant-se, si és el cas, el procediment de reintegrament previst en els articles 36 i 37 de la Llei 38/2003, de 17 de novembre, general de subvencions, així com en el títol X capítol III de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

2. Sense perjuí del que preveu l’apartat anterior, quan els fets puguen ser constitutius d’infracció administrativa, s’iniciarà el corresponent procediment sancionador, segons el que preveu el títol IV de la Llei 38/2003, de 17 de novembre, general de subvencions, els preceptes bàsics, així com el títol X capítol IV de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Dècima. Controls i seguiment*

1. La direcció general competent en matèria de producció ecològica establirà els mecanismes de control necessaris per a assegurar el compliment de la finalitat per a la qual es concedix la subvenció, que seran els que arreplega l’apartat següent.

2. A més dels controls administratius de les sol·licituds d’ajuda, que tindran per objecte comprovar l’efectiu compliment del que preveuen les presents bases i la normativa aplicable, haurà de comprovar-se:

a) La veracitat de la documentació acreditativa del contingut de les declaracions responsables presentades per la persona sol·licitant al llarg del procediment de sol·licitud de l’ajuda.

b) El compliment dels compromisos i les obligacions derivats de la concessió d’ajuda.

3. La comprovació administrativa de la justificació documental de la subvenció es farà mitjançant la revisió de la documentació preceptiva per al pagament que preveuen estes bases i la convocatòria. La comprovació material es farà en els termes que establix el pla de control que elaborarà a este efecte la direcció general competent en matèria de producció ecològica en els termes que establix l’article 169.3 de la Llei 1/2015. El control podrà consistir no sols en la verificació del compliment dels requisits i les obligacions específiques que establixen les bases reguladores i la convocatòria, sinó també en visites a la seu de les persones i entitats beneficiàries a l’efecte de verificar l’execució de la finalitat i, fins i tot, en l’examen dels seus registres comptables, comptes o estats financers, i la documentació que els fonamente.

4. A l’efecte de control de les ajudes concedides, l’òrgan instructor portarà un registre detallat de les ajudes deminimis individuals que haurà de mantindre’s durant deu exercicis fiscals a partir de la data de concessió de l’ajuda.

*Onzena. Concurrència i compatibilitat amb altres subvencions*

1. Les ajudes *de minimis*  no es poden acumular amb cap ajuda estatal relacionada amb els mateixos costos subvencionables ni amb ajudes estatals per a la mateixa mesura de finançament de risc, si esta acumulació excedix la intensitat d’ajuda o de l’import d’ajudes superior corresponent fixat en les circumstàncies concretes de cada cas per un reglament d’exempció per categories o una decisió adoptats per la Comissió. Les ajudes *de minimis*  que no es concedisquen per a costos subvencionables específics ni es puguen atribuir a costos subvencionables específics es podran acumular a altres ajudes estatals concedides en virtut d’un reglament d’exempció per categories o d’una decisió adoptats per la Comissió.

2. L’import total de les ajudes *de minimis*  concedides a una única empresa dedicada a la producció primària de productes agrícoles no excedirà de 20.000 euros durant qualsevol període de tres exercicis fiscals. L’import acumulat de les ajudes *de minimis*  concedides per l’estat membre a empreses actives en la producció primària de productes agrícoles durant un període qualsevol de tres exercicis fiscals no excedirà el topall nacional de 329.129.646 euros, indicat en l’annex del Reglament (UE) núm. 1408/2013, de la Comissió, de 18 de desembre de 2013, relatiu a l’aplicació dels articles 107 i 108 del Tractat de funcionament de la Unió Europea a les ajudes deminimis en el sector agrícola (DOUE L352, de 24.12.2013), modificat pel Reglament (UE) núm. 2019/316, de la Comissió, de 21 de febrer de 2019; pel Reglament (UE) núm. 2022/2046, de la Comissió, de 24 d’octubre de 2022, i pel Reglament (UE) núm. 2023/2391, de la Comissió, de 4 d’octubre de 2023.

3. Així mateix, l’import total de les ajudes *de minimis*  acollides al Reglament (UE) núm. 2023/2831, de la Comissió, concedides a una única empresa no dedicada a la producció primària de productes agrícoles no excedirà de 300.000 euros durant qualsevol període de tres anys. Si una empresa opera tant en el sector de la producció primària de productes agrícoles com en el de la pesca i l’aqüicultura, les ajudes *de minimis*  concedides a les activitats en el sector de la producció agrícola en virtut d’este reglament podran acumular-se amb les ajudes *de minimis*  concedides a este últim sector de conformitat amb el Reglament (UE) núm. 717/2014, fins al límit màxim fixat en el reglament esmentat, amb la condició que el centre gestor de què es tracte garantisca, per mitjans apropiats com ara la separació d’activitats o la distinció de costos, que la producció primària de productes agrícoles no es beneficia de les ajudes *de minimis*  concedides d’acord am el Reglament (UE) núm. 717/2014.

4. El que es disposa s’entén sense perjuí de les modificacions als límits de l’import acumulat que puga establir la normativa comunitària europea, els quals seran aplicable directa.

*Dotzena. Normativa aplicable*

Les ajudes regulades en la present orde es regiran, a més de pel que es disposa en esta, pel que s’establix en la normativa comunitària, estatal i autonòmica aplicable, que bàsicament està constituïda pels següents cossos normatius:

1. El Reglament (UE) núm. 1408/2013, de la Comissió, de 18 de desembre, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola (DOUE L 1352, de 24.12.2013).

2. Per la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions.

3. La Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Tretzena. Protecció de dades de caràcter personal*

1. El procediment administratiu derivat de la present norma comporta el tractament de dades de caràcter personal, de manera que s’han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En la convocatòria s’inclourà la informació que s’ha de facilitar a les persones interessades en relació amb les seues dades de caràcter personal, d’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

3. En el disseny dels formularis de sol·licitud i l’aportació documental, i en les publicacions i altres actes administratius, s’han de tindre en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.

4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades per a aconseguir així la integritat i la confidencialitat de les dades.

*Catorzena. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, els subjectes beneficiaris de la subvenció hauran de complir les següents obligacions de transparència:

1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben, durant el període d’un any, ajudes o subvencions públiques en una quantia superior a 100.000 euros.

b) Perceben, durant el període d’un any natural, alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o subvencions percebudes representen com a mínim el 40 % del total dels seus ingressos anuals, sempre que arriben, almenys, a la quantitat de 5.000 euros.

En particular, s’ha de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es farà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep>.

Esta informació s’ha de publicar a partir de l’any següent a l’any en què s’hagen superat els llindars establits, i s’haurà de mantindre publicada durant, almenys, quatre anys naturals.

2. Sense perjuí de les obligacions previstes en l’apartat anterior, totes les entitats o persones beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, amb la inclusió del logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022, de 13 d’abril.

4. Els nous conjunts de dades que es generen per la formalització i el desenrotllament de les subvencions que atorgue l’Administració de la Generalitat s’han de disposar, sempre que siga possible, com a conjunt de dades obertes.

*Quinzena. Informació i publicitat*

1. La direcció general competent en matèria de producció ecològica col·laborarà i promourà l’adequada publicació en un lloc web global dedicat a les ajudes estatals a escala nacional o regional.

2. A les subvencions que es convoquen o concedisquen serà aplicable el que preveuen els articles 18 i 20 de la Llei 38/2003, de 17 de novembre, en matèria de publicitat i transparència.

  

València, 11 de setembre de 2024

Miguel Barrachina Ros

Conseller d'Agricultura, Aigua, Ramaderia i Pesca


Còpia Permalink ELI